钦定古今图书集成/理学汇编/文学典/第120卷 > 《与萧挹书》同前
## 钦定古今图书集成/理学汇编/文学典/第120卷 > 《与萧挹书》同前

阔别清颜，忽焉已久。未复音信，劳望情深，暑气方隆，
恒保清善。握兰云阁，解绂龙楼，允膺妙选，良为幸甚。
想同僚多士，方驾连曹，雅步南宫，容与自玩。士衡已
后，唯在兹日。唯昆与季，文藻相晖；二陆、三张，岂独擅
美。比暇日无事，时复含毫，颇有赋诗，别当相𥳑。但衡
巫峻极，汉水悠长，何时把袂，共披心腹。